“கலம்பகம் பாடியபின் காவியம் பாடுக! ” என்பர் கற்றறிந்த சான்றோர். “பெரியார் வரலாற்றுப் பெருங்காவியம்” என்பது என் நீண்டநாளையப் பேரவா. “பெரியார் பிள்ளைத்தமிழ்” பாடிய 1943 ஆம் ஆண்டிலிருந்தே அதாவது என் 22 ஆம் வயதிலிருந்தே இந்தப் பேரவா நிறைவேறாமல் உள்ளது. பெரியார் அவர்களின் பெருந்தொண்டராய் --- உண்மையாய் ஊருக்கு உலையாது உழைக்கும் உத்தமத் தொண்டராய் விளங்கும் டாக்டர் தமிழ்வேள் கலைஞர் கருணாநிதி அவர்களுடைய அறுபதாம் ஆண்டு நிறைவு விழாவாகிய ”மணி விழா மலர்” ஆக இக் “கலைஞர் கலம்பகம்” பாடி முடித்தேனாயினும், மனம் அமைதியுறவில்லை. மேலும் பாடத்தக்க பண்பும், அன்பும் நிறைந்தவர் முன்னாள் முதல்வர் டாக்டர் மு. க. அவர்கள். ஆயினும் சூத்திரராகப் பிறந்தவர்க்குக் கலம்பகத்தில் முப்பது பாடலே பாடுக என்று பாட்டியலுடையார் விதித்த பட்டிமை விதிக்கு மாறாக 120 பாடல்கள் விரிவாகப் பாடியதனால் ஒருவாறு அமைதி பெறுகிறேன். நாலாம் சாதியில் பிறந்தவர் முதலாம் சாதியில் பிறந்தவரிலும் மேலாந்தகுதியுடையவர் என்பதை இந்நூல் மூலம் உறுதி செய்கிறேன். வாய்ப்பு கிடைத்தால் மேலும் பாடுவேன்.